Uansett er det siste brevet fra kommisjonen veldig skuffende og et klart tilbakeslag, sier KrFs parlamentariske leder, Hans Olav Syversen, til NTB. Han oppfordrer regjeringen innstendig til å gå en siste runde med EU, og sier at Norge bør reservere seg mot dette direktivet, dersom politisk press ikke fører fram. I brevet fra kommisjonen til UD heter det at Norge kan opprettholde et nasjonalt forbud, men ikke blokkere alkoholreklame sendt fra et annet land. Det bryter angivelig med den frie flyt av tjenester. TV-direktivet Norge fikk opprinnelig unntak fra dette direktivet i forhandlingene om EØS-avtalen. Men det kom i ny form i 2007 og dreier seg nå om audiovisuelle tjenester, det såkalte TV-direktivet. For Norges vedkommende åpner det for at kanaler som sender mot et norsk marked fra utlandet, kan vise alkoholreklame. Rusfeltets samarbeidsorgan ACTIS mener at regjeringen gir seg altfor lett og at løpet ikke er kjørt. – Saken skal dessuten til behandling i Stortinget, og det er ingen partier, kanskje bortsett fra Frp, som ønsker å gjøre noe med forbudet, sier generalsekretær Anne-Karin Kolstad. Hun viser til målinger som sier at sju av ti nordmenn ikke vil ha alkoholreklame. Inntrykket hennes fra Brussel, der ACTIS har et kontor, er at mange store, internasjonale kanaler velger bort alkoholreklame. Andre sender slik reklame først etter kl. 23 for å skjerme barn og unge. Statssekretær Erik Lahnstein (Sp) i Utenriksdepartementet betegnet tidligere i uken brevet fra kommissær Kroes som «rene ord for pengene». Han la til at EU åpenbart legger mer vekt på reglene for det indre marked enn det norske argumentet om folkehelsen.